To mænd er sigtet for både tyveri og røveri i Aalborg natten til lørdag.

Klokken 04.10 natten til lørdag blev to unge mænd på 21 og 23 år anholdt og sigtet for både tyveri og røveri. De to mænd havde stjålet pung og telefon fra en beruset mand, der var faldet i søvn uden for McDonald på Nytorv i Aalborg. Det blev set af vidner, der fulgte efter mændene. - På et tidspunkt vender den ene mand sig om mod vidnerne og tager en tandbeskytter i, hvilket får vidnerne til at trække sig og tilkalde os, siger vagtchef ved Nordjyllands Politi Bruno Brix. - Det er netop på grund af den voldelige adfærd, at de også er sigtet for røveri. Mændene er begge anholdt og vil i løbet af formiddagen blive afhørt og løsladt. De skal ikke fremstilles i grundlovsforhør.